**Frivillig og ansatt i Misjon Sareptas arbeid**

**Veiledning i møte med mennesker**

Misjon Sarepta sitt styre presiserer: «Dokumentet skal leses i sin helhet, og at ord og utrykk ikke kan tas ut av sin sammenheng og ikke kan fårstås løsrevet fra det som ellers er presisert.»

**Del 1 - Innledning**

**Takk**

Vi er takknemlig for at du vil være med oss i Misjon Sareptas arbeid. Vi ønsker og ber om at du vil trives og at du får bruke dine evner og nådegaver i tjenesten for Jesus.

**Hvordan lese dette dokumentet**

Dokumentet er delt opp i seks deler. Alle delene bygger på hverandre og forklarer hverandre.

Les derfor hele dokumentet i sin helhet.

**Bakgrunn**

På alle plan i Misjon Sarepta arbeider vi med mennesker. Vi ønsker at de skal bli bedre kjent med Guds Ord og få møte Jesus. Dette utfordrer oss til å være bevisste på hvordan vi møter hver enkelt. I din tjeneste representerer du både Gud, Misjon Sarepta og deg selv overfor mennesker fra ulike kulturer, religioner, livssyn og bakgrunn. Vi vil derfor gi deg denne lille veiledningen, som vi håper kan være til ettertanke.

**Respekt**

Du skal med frimodighet få leve og virke under de normale sosiale settinger og grenser, der vi ferdes. Vi skal likevel være observante på at våre gjester kan komme til oss med svært ulike livshistorier, nasjonaliteter, kulturer, opplevelser, forventninger, normer og holdninger. De har alle krav på å bli møtt med respekt. Vi ønsker ikke at vårt møte med dem skal være et hinder for dem i å møte Jesus. Vi skal derfor lytte og prøve å forstå, slik at alle føler seg godt mottatt og ivaretatt.

**Grenser**

Vi har alle forskjellige grenser. Noen av dem er synlige og uttalt, andre er ukjente eller vanskelige å kommunisere. Derfor må vi være forsiktige og ettertenksomme i møte med våre medmennesker. Vi må huske at våre egne grenser ikke automatisk er lik den andres grenser. Hvis vi er usikre på hvor den andres grenser er, må vi utvise enda større varsomhet.

**Del 2 - Vår grensesetting**

**Kulturelle og religiøse grenser**

Noen kan føle seg støtt bare av at vi har en annen religion enn dem, forkynner noe de er uenig i, har andre meninger eller følger andre kulturelle grenser. Som forkynnerorganisasjon skal vi med frimodighet få stå i disse brytningene og forkynne Guds Ord til alle mennesker. Å drive en saklig religionskritikk er ikke å bryte de kulturelle eller religiøse grenser.

Vi skal likevel behandle alle med respekt, slik at vi ikke latterliggjør, snakker nedsettende om eller harselerer med andre. Vi skal svare respektfullt på spørsmål og forklare vårt syn.

Vi skal heller ikke tvinge noen til å bryte med sine kulturelle eller religiøse grenser.

Dette kan gjelde mat, ulike former for høflighet, måter å hilse på, kroppskontakt, klær og annet.

Vi følger de normale sosiale grenser hos oss, men lar andre få følge sine. Vi er bevisste på alt som kan legge en hindring mellom oss og det budskap vi ønsker å formidle til andre.

**Fysiske grenser**

Vi utøver selvsagt aldri vold eller annet som smerter eller skader andres kropp.

**Psykiske grenser**

Vi er oss bevisst på at vi i vår forkynnelse utøver påvirkning på andre. Vi vil forkynne og rettlede med kjærlighet og respekt ut fra Guds Ord.

Vi er bevisste på å ikke bruke noen form for negativ psykisk makt mot andre. Vi utsetter ikke andre for utilbørlig psykisk press, manipulering eller nedsettende kommentarer. Vi bruker ikke dårlig samvittighet, hersketeknikker, diskriminering, utfrysing eller andre former for psykiske maktmidler.

**Intime grenser**

Seksuelle tilnærmelser, både med blikk, ord og handling, skal ikke skje. Det samme gjelder nedsettende ord, karakteristikker og vitser om kjønn og legning. Vi skal alltid være forsiktig med fysisk nærhet, berøring, klemming og klapping, ut over det som er normal sosial adferd. Hvis vi er usikre på om vår handling ble misforstått, spør vi og beklager om så var tilfelle.

**Del 3 - Ansvarsforhold**

**Hvordan tenker vi om grenser og ansvar?**

1. Vi forholder oss til og respekterer de grenser som norsk og spansk lov og forskrifter har satt.   
I slike saker er det det offentlige som fastsetter ansvarsforholdene.

2. Vi forholder oss også til grenser som ikke bryter lov og forskrift, men som er regulert av moral, etikk og Guds Ord.

I slike saker er det Misjon Sarepta som fastsetter ansvarsforholdene.

3. Vi forholder oss også til de personlige grenser vi vet at andre har, selv om de er ulike våre egne.

I slike saker tar vi selv vårt ansvar, slik at hvis vi har såret noen, da ber vi om tilgivelse, både om det var med vilje eller av vanvare.

4. I alle saker har vi ansvar for:  
- å respektere den som opplever seg såret, slik at vi ikke bagatelliserer eller bortforklarer.  
- å respektere den som har såret en annen, slik at vi ikke tillegger motiver.

**Del 4 - Hva gjør vi når…?**

**Hva gjør du når du er usikker eller det er bagatellmessige saker?**

Da søker du å ordne opp på så lavt nivå som mulig, uten å blåse ting opp og uten å konkludere om motiver.

**Hva gjør vi når kulturelle og religiøse grenser faktisk overskrides?**

1. Hvis andres kulturelle eller religiøse grenser blir overskredet, må du vurdere alvorlighetsgraden av det. Ved liten alvorlighetsgrad tar du det opp med de berørte parter. Ved større alvorlighetsgrad, eller om du er usikker, rapporterer du det til daglig leder i Misjon Sarepta. Det gjør du også hvis overskridelser med lav alvorlighetsgrad gjentar seg.

2. Hvis dine egne kulturelle eller religiøse grenser blir overskredet vurderer du alvorlighetsgraden av det. Ved lav alvorlighetsgrad tar du det selv opp med motparten. Hvis dette er vanskelig rapporterer du det til daglig leder i Misjons Sarepta.

3. Hvis du selv har overskredet andres kulturelle eller religiøse grenser, da tar du det opp direkte med den det berører og beklager dette. Det kan være klokt å også informere daglig leder i Misjon Sarepta, slik at han er forhåndsinformert om det skulle komme en klage.

**Hva gjør vi når psykiske, fysiske og seksuelle grenser faktisk overskrides?**

1. Hvis andres psykiske, fysiske eller seksuelle grenser blir overskredet, skal du alltid ta opp saken med daglig leder i Misjon Sarepta, og ikke med de involverte parter. Det er ikke din oppgave å vurdere alvorlighetsgraden eller å føre saken videre.

2. Hvis dine psykiske, fysiske eller seksuelle grenser blir overskredet, skal du alltid ta opp saken med daglig leder i Misjon Sarepta og ikke med motparten.

3. Hvis du selv har overskredet noens psykiske, fysiske eller seksuelle grenser, skal du alltid ta opp saken med daglig leder i Misjon Sarepta, og ikke med den andre part. Det er ikke din oppgave å vurdere alvorlighetsgraden eller å føre saken videre.

**Sjelesorg og taushetsplikt**

Når du blir betrodd noe i sjelesorg, er du bundet av taushetsplikten og kan ikke bringe saken videre, med mindre vedkommende selv samtykker. Unntaket er omsorgssvikt overfor barn. Her er det alltid meldeplikt til barnevernet. Gjentagelse eller risiko for gjentakelse av alvorlige forbrytelser er også et unntak, og skal meldes til politiet. Er du usikker på hvordan det forholder seg i en konkret sak, så legg saken anonymt fram for daglig leder i Misjon Sarepta og spør han om råd, før du eventuelt bryter taushetsplikten.

**Del 5 - Sareptas saksbehandling**

**Hva gjør Misjon Sarepta i saker som blir rapportert?**

Saker som rapporteres inn til daglig leder i Misjon Sarepta, tar han videre og behandler i tråd med de retningslinjer Misjon Sarepta har i slike saker.

**Del 6 - Avslutning**

**Åpne og gode fellesskap**

Vær med å gjør våre fellesskap åpne, gode og hjertevarme! La oss bygge en kultur der grenser blir respektert, der mennesker opplever seg sett og elsket, og der det er åpent og lett å ta opp ting som ikke ble som vi hadde tenkt.

Tenk om de menneskene vi møter kunne si det som Jakob sa til Esau i 1 Mos 33,10b:  
*«For da jeg så ditt ansikt, var det som om jeg så Guds eget ansikt, så vennlig var du mot meg»*

Må Jesus velsigne deg og din tjeneste i Misjon Sarepta!